ኢህአዴግ በታጋይ ጓድ አለማየሁ አቶምሳ ዜና እረፍታ ታላቅ ሀዘን እንደተሰማው ገለፀ
– ኢህአዴግ ለህዝቦች የጋራ ልማት፣ ዴሞክራሲያዊ ተጠቃሚነትና ለጠንካራ አገራዊ አንድነት እስከ መጨረሻዋ ሰከንድ ድረስ በትግሉ በተሰዉት ታጋይ አለማየሁ አቶምሳ ዜና እረፍት ታላቅ ሀዘን እንደተሰማው አስታወቀ።የኢህአዴግ ምክር ቤት ጽህፈት ቤት ባወጣው የሀዘን መግለጫ ታጋይ ጓድ ዓለማየሁ ከትጥቅ ትግል በኋላም ከልማታዊና ዴሞክራሲያዊ መንግስት ምስረታ ጀምሮ በተመደቡባቸው የፌዴራልና የክልል የኃላፊነት ቦታዎች ደከመኝ ሰለቸኝ ሳይሉ ሙሉ ህይወታቸውን ለህዝቦች መብት መረጋገጥ፣ ማህበራዊና ኢኮኖሚያዊ ተጠቃሚነት ጉልህ ድርሻ ያበረከቱ ጓድ ነበሩ።  ጭቆና በነገሰበት እና የኢትዮጵያ ብሔሮች፣ ብሔረሰቦችና ህዝቦች ኢኮኖሚያዊ ነፃነት ባልተረጋገጠበት ሁኔታ ዘላቂ ሀገራዊ አንድነትና የህዝቦች ፍትሐዊ ተጠቃሚነት እውን እንደማይሆን ገና በለጋ ዕድሜያቸው የተገነዘቡት ታጋይ ዓለማየሁ ከኦሮሞ ህዝቦች ዴሞክራሲያዊ ድርጅትና ከሌሎች ዴሞክራሲያዊ ሃይሎች ጋር ወደ ትጥቅ ትግሉ በመቀላቀል አንድ የፖለቲካና የኢኮኖሚ ማህበረሰብ እንዲገነባ የበኩላቸውን አስተዋፅኦ አበርክተዋል፡፡ ጓድ አለማየሁ በአገራዊ አንድነት ሽፋን የህዝቦችን ማንነት በሚጨፈልቀው እና በሌላ በኩል ደግሞ በጠባብ አጀንዳ ህዝቦችን ለመነጣጠል በተሰለፉ ሃይሎች መካከል በእኩልነትና በመፈቃቀድ ላይ የተመሰረተ ጠንካራ ዴሞክራሲያዊ አንድነትና የህግ የበላይነት የሰፈነባት፣ ማህበራዊና ኢኮኖሚያዊ ዕድገት የተፋጠነባትን አገር እውን ለማድረግ ወደር የለሽ መስዋትነትን ከከፈሉ ብርቅዬ ጓዶች መካከል አንዱ ናቸው ሲል መግለጫው ጠቁሟል።ኦህዴድ/ኢህአዴግ ኦሮሞና መላ የአገራችን ህዝቦች የሚያካሂዱት የፀረ-ድህነት ትግልና የዴሞክራሲያዊ ስርዓት ግንባታው በትክክለኛ አቅጣጫ እንዲመራ የፀና አቋም በመያዝ ዴሞክራሲያዊ ስብዕናቸውን ጠብቀው ከዘለቁ ውድ የአገሪቱ ታጋዮች መካከል አንዱ አቶ አለማየሁ እንደነበሩ ኢህአዴግ በመግለጫው ገልጿል።የኦህዴድ ሊቀመንበርና የኢህአዴግ ስራ አስፈፃሚ ኮሚቴ አባል እንዲሁም የኦሮሚያ ብሔራዊ ክልላዊ መንግስት ርዕሰ መስተዳድር ሆነው በድርጅቱና በክልሉ ህዝቦች ሙሉ ይሁንታ ታላቅ አገርንና ክልልን ወደ መምራት የደረሱት ታጋይ ዓለማየሁ የኦህዴድ/ኢህአዴግን መስመር ከጥቃት በመከላከልና በውስጥ የሚታየውን የኪራይ ሰብሳቢነት አደጋ በመመከት በእልህ አስጨራሽ ትግል ውስጥ በጀግንነት የተሰዉ ታጋይ ነበሩ።ጓድ አለማየሁ ላለፉት 24 ዓመታት የኦሮሞ ህዝብንና መላ የአገሪቱ ህዝቦች ዛሬ ለተጎናፀፉት የሰላም፣ የዴሞክራሲና የልማት ተጠቃሚነት ተልዕኮአቸውን በታማኝነት የተወጡ ታጋይ ሲሆኑ፤ ጓድ አለማየሁ የጀመሩዋቸውን ልማታዊና ዴሞክራሲያዊ መስመር የህዝቦች ተጠቃሚነትና የዴሞክራሲያዊ አንድነት ትግል ወደ እመርታ እንዲሸጋገር ኢህአዴግ እንደተለመደው ሁሉ በከፍተኛ እልህና ቁጭት ከኦህዴድና ከኦሮሞ ህዝብ ጋር ያለውን የትግል አጋርነቱን አጠናክሮ እንደሚቀጥል ኢህአዴግ በመግለጫው ማረጋገጡን ዋልታ ኢንፎርሜሽን ማዕከል ዘግቧል።